## Odluka o privremenoj koncesiji pomorskog dobra u svrhu gospodarskog korištenja luke posebne namjene - Luke nautičkog turizma Kremik

### NN 52/1999 (26.5.1999.), Odluka o privremenoj koncesiji pomorskog dobra u svrhu gospodarskog korištenja luke posebne namjene - Luke nautičkog turizma Kremik

# VLADA REPUBLIKE HRVATSKE

Na temelju članka 28. stavka 3. Zakona o morskim lukama
(»Narodne novine«, broj 108/95) Vlada Republike Hrvatske
je na sjednici održanoj 20. svibnja 1999. godine, donijela

## ODLUKU

### O PRIVREMENOJ KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - LUKE NAUTIČKOG TURIZMA KREMIK

I.

Na temelju prijave u skladu s člankom 65. Zakona o mor-

skim lukama (»Narodne novine«, broj 108/95) i mišljenja
Stručnog tijela za ocjenu koncesija osnovanog sukladno
članku 63. stavku 3. Pomorskog zakonika, dijelom se prihvaća
prijava Društva Primošten d.d., Primošten (u daljnjem
tekstu: Ovlaštenik), te se daje Ovlašteniku ovlaštenje
za privremeno gospodarsko korištenje luke posebne namjene
- Luke nautičkog turizma Kremik.

Pomorsko dobro - lučko područje koje je predmet
ove Odluke u svrhu privremenog gospodarskog korištenja postojeće
luke posebne namjene - Luke nautičkog turizma koja je od
značaja za Republiku Hrvatsku, obuhvaća prostor:

- koji počinje u točki 1 (dodirna točka kopna
i mora) i prateći žičanu ogradu luke posebne
namjene kroz točku 2 i 3 ide do točke 4. Iz točke
4 granica dalje ide do točke 5 u naravi presjek poljskog
puta i asfaltne ceste, ide do točke 8. Iz točke
8 granica, prateći žičanu ogradu i betonski
zid, prolazeći kroz točku 9, 10 i 11, dolazi do točke
12 i dalje do točke 13 (u naravi ulazna rampa). Iz točke
13 granica dalje prati žičanu ogradu točkama
14, 15, 16 i 17 te iz točke 17 ide u točku 18 (dodirna
točka kopna i mora) iz koje se točkama 19 i 20 vraća
u početnu točku gdje i završava.

Ovako opisana granica pomorskog dobra prostire se na 70750 m²
akvatorija i 40 980 m² kopna obuhvaćajući
pri tome sljedeće čestice: dio čestice zemlje
19710, dio čestice zemlje 4165, dio čestice zemlje
4134/1, čestice zemlje 4134/2, čestice zgrade 1465,
čestice zgrade 1317, čestice zgrade 1318, čestice
zgrade 1319, čestice zgrade 1230, čestice zgrade
1231/1, čestice zgrade 1231/2 i čestice zgrade 1232,
sve k.o. Primošten, što je označeno na kopiji
katastarskog plana k.o. Primošten broj lista plana 26 i 35
u mjerilu 1 : 1000 koji čini sastavni dio ove Odluke kao
prilog 1, a ne objavljuje se u »Narodnim novinama«.

II.

Koncesija se daje u svrhu privremenog gospodarskog korištenja
luke posebne namjene - Luke nautičkog turizma.

Ovlaštenik se obvezuje da lučko područje -
pomorsko dobro koje ovom Odlukom dobiva na gospodarsko korištenje,
koristi isključivo za posebne potrebe Ovlaštenika
koncesije.

III.

Ovlaštenik je dužan gospodarski koristiti luku nautičkog
turizma, sukladno Zakonu o morskim lukama, drugim zakonima i podzakonskim
aktima, posebice iz područja sigurnosti plovidbe i zaštite
okoliša.

Ovlaštenik ne može prava stečena koncesijom niti
djelomično niti u cijelosti prenositi na drugog bez izričitog
odobrenja Davatelja koncesije.

IV.

Davatelj koncesije daje na privremeno korištenje pomorsko
dobro navedeno u točki I. ove Odluke Ovlašteniku na
vremensko razdoblje od najdulje dvije (2) godine, od dana donošenja
ove Odluke.

V.

Za korištenje pomorskog dobra navedenog u točki I.
ove Odluke Ovlaštenik se obvezuje da će uredno plaćati
Davatelju koncesije godišnju naknadu.

Godišnja naknada koju Ovlaštenik plaća za korištenje
pomorskog dobra sastoji se samo od stalnog dijela u iznosu od:

- 0,70 kuna po m² zauzete površine godišnje.

Navedena naknada plaća se od trenutka donošenja ove
Odluke i to uvijek za tekuću godinu unaprijed, a za godinu
u kojoj je dana koncesija i za godinu u kojoj koncesija ističe,
razmjerno preostalim mjesecima korištenja.

VI.

Na temelju ove Odluke državni pravobranitelj Republike Hrvatske
provest će postupak sukladno zakonskim ovlaštenjima
te će cjelokupno lučko područje određeno
točkom I. ove Odluke i sve objekte podgradnje i nadgradnje
utvrditi pomorskim dobrom u roku iz točke IV. ove Odluke.

Nakon provođenja postupka iz stavka prvog ove točke
Odluke, ova Odluka će se zamijeniti Odlukom o koncesiji
pomorskog dobra luke posebne namjene - Luke nautičkog turizma
Kremik.

VII.

Ova Odluka stupa na snagu danom donošenja, a objavit će
se u »Narodnim novinama«.

Klasa: 934-01/99-01/07
Urbroj: 5030116-99-1
Zagreb, 20. svibnja 1999.

Predsjednik
**mr. Zlatko Mateša,** v. r.

Odluka, NN 52/1999-974